**CONVENI DE COL·LABORACIÓ ENTRE L’AJUNTAMENT DE REUS, L’AJUNTAMENT DE TARRAGONA I L’AJUNTAMENT DE SALOU PER A LA CESSIÓ, UTILITZACIÓ, MANTENIMENT I IMPLEMENTACIÓ DE L’APLICACIÓ DE MOBILITAT URBANA PER A DISPOSITIUS MÒBILS «APARCAR»**

**ENTITATS QUE INTERVENEN**

**L’AJUNTAMENT DE REUS,** representat pel seu alcalde, l’il·lustríssim Sr. Carles Pellicer i Punyed, que actua en nom i representació d’aquesta corporació, amb domicili a la plaça Mercadal, núm. 1, de Reus, en virtut de les facultats que li atorga l’article 53.1.a) del Decret legislatiu 2/2003, de 28 d’abril, pel qual s’aprova el text refós de la Llei municipal i de règim local de Catalunya, assistit pel secretari general de l’Ajuntament, Sr. Jaume Renyer Alimbau, que actua com a fedatari en la formalització d’aquest conveni a l’empara del que disposa l’article 3.2. i) del Reial Decret 128/2018, de 16 de març, pel qual es regula el règim jurídic dels funcionaris d’Administració local amb habilitació de caràcter nacional.

**L’AJUNTAMENT DE TARRAGONA,** representat pel seu alcalde, l’il·lustríssim Sr. Josep Fèlix Ballesteros, que actua en nom i representació d’aquesta corporació, amb domicili a la plaça de la Font, núm. 1, de Tarragona, en virtut de les facultats que li atorga l’article 53.1.a) del Decret legislatiu 2/2003, de 28 d’abril, pel qual s’aprova el text refós de la Llei municipal i de règim local de Catalunya, assistit pel secretari general de l’Ajuntament, Sr. Joan Anton Font Monclús, que actua com a fedatari en la formalització d’aquest conveni a l’empara del que disposa l’article 3.2. i) del Reial Decret 128/2018, de 16 de març, pel qual es regula el règim jurídic dels funcionaris d’Administració local amb habilitació de caràcter nacional.

**L’AJUNTAMENT DE SALOU,** representat pel seu alcalde, l’il·lustríssim Sr. Pere Granados Carrillo, que actua en nom i representació d’aquesta corporació, amb domicili al Passeig del 30 d'Octubre, núm. 4, de Salou, en virtut de les facultats que li atorga l’article 53.1.a) del Decret legislatiu 2/2003, de 28 d’abril, pel qual s’aprova el text refós de la Llei municipal i de règim local de Catalunya, assistit pel secretari general de l’Ajuntament, Sr. Enric Ollé Bidó , que actua com a fedatari en la formalització d’aquest conveni a l’empara del que disposa l’article 3.2. i) del Reial Decret 128/2018, de 16 de març, pel qual es regula el règim jurídic dels funcionaris d’Administració local amb habilitació de caràcter nacional.

**MANIFESTEN**

**I.** Que l’Ajuntament de Reus actua d’acord amb allò que disposa l’article 157.1 de la Llei 40/2015, d’1 d’octubre, de règim jurídic del sector públic, pel que fa a la reutilització entre administracions públiques dels sistemes i les aplicacions informàtiques desenvolupades pels seus serveis.

**II.** Que l’Ajuntament de Reus, a través de la societat de capital íntegrament municipal Reus Mobilitat i Serveis, SA, que té per objecte portar a terme quantes activitats estiguin encaminades a la construcció, gestió, administració i explotació del servei municipal de pàrquings i aparcaments públics, entre d’altres, ha creat i desenvolupat una aplicació per a telèfons mòbils intel·ligents, denominada «APARCAR», dins de l’àmbit de la mobilitat urbana, que inclou la gestió del pagament dels aparcaments regulats amb limitació horària i d’altres utilitats relacionades amb la mobilitat urbana.

L’aplicació es divideix en mòduls, cadascun dels quals correspon a una funcionalitat relacionada amb l’àmbit de la mobilitat urbana que gestiona l’aplicació.

Actualment, l’aplicació gestiona els àmbits de l’estacionament regulat amb limitació horària, la localització, activació i monitorització a temps real dels punts de recàrrega de vehicles elèctrics, així com informació dinàmica del transport públic urbà i de promocions als comerços.

**III.** Que en data 12 de novembre de 2018 es va signar el conveni marc de col·laboració entre la Diputació de Barcelona, la Diputació de Tarragona i l’Ajuntament de Reus amb la finalitat que aquest darrer cedeixi l’ús, el manteniment i el desenvolupament de l’aplicació «APARCAR» a les diputacions, de manera que els ajuntaments el puguin oferir com a servei propi als seus respectius municipis o aquests es puguin adherir al conveni marc i disposar de l’aplicació en la prestació dels seus serveis.

**IV**. Aquest projecte es troba actualment en fase de desenvolupament per tal que pugui ser operatiu, previsiblement, durant l’any 2019.

**V**. L’Ajuntament de Tarragona i l’Ajuntament de Salou han manifestat el seu interès i la seva voluntat de disposar de l’esmentada aplicació, amb l’objectiu de poder utilitzar-la en la gestió dels seus serveis el més aviat possible i de manera provisional mentre no es desenvolupa el projecte esmentat en els paràgrafs anteriors.

**VI.** Que l’Ajuntament de Reus, titular de l’aplicació mòbil APARCAR, ofereix la cessió d’aquesta a l’Ajuntament de Tarragona i l’Ajuntament de Salou perquè la pugui emprar amb caràcter provisional mentre no s’implementa el projecte amb les Diputacions de Tarragona i la de Barcelona.

**VII.** Que les parts signants han expressat la voluntat d’articular la cessió i el successiu manteniment de l’aplicació, amb la formalització d’aquest conveni de col·laboració, que es qualifica de conveni interadministratiu d’acord amb la lletra a) de l’article 47.2 de la Llei 40/2015.

Per tot l’exposat, i a l’empara del que disposen els articles 3 i 47 a 53 de la Llei 40/2015, d’1 d’octubre, de règim jurídic del sector públic, els articles 108 i següents de la Llei 26/2010, del 3 d'agost, de règim jurídic i de procediment de les administracions públiques de Catalunya, i els articles 303 i següents del Decret 179/1995, de 13 de juny, pel qual s'aprova el Reglament d'obres, activitats i serveis dels ens locals, les administracions esmentades formalitzen el present document, que es regirà per les següents,

**CLÀUSULES**

**Primera. Objecte.**

L’objecte d’aquest conveni és regular els termes de la cessió que efectua l’Ajuntament de Reus a l’Ajuntament de Tarragona i a l’Ajuntament de Salou de l’aplicació de mobilitat urbana per a dispositius mòbils «APARCAR», i establir les condicions de col·laboració en la seva utilització, manteniment i implementació.

**Segona. Cessió de l’aplicació.**

L’Ajuntament de Reus, titular de l’aplicació mòbil identificada a l’antecedent segon d’aquest conveni, cedeix a l’Ajuntament de Tarragona i a l’Ajuntament de Salou el seu dret d’ús, amb caràcter provisional mentre no s’implementa el projecte per la Diputació de Tarragona, la Diputació de Barcelona i l’Ajuntament de Reus.

Aquesta cessió s’efectua amb caràcter gratuït i per un termini igual a la vigència del conveni en els termes i les condicions que es relacionen en les clàusules següents.

**Tercera. Obligacions de les parts.**

L’Ajuntament de Reus, a través de la societat Reus Mobilitat i Serveis SA, assumeix les obligacions següents:

* Allotjar l’aplicació en la seva infraestructura tecnològica.
* Garantir el manteniment necessari per al correcte funcionament de l’aplicació, durant les 24 hores i els 365 dies l’any.
* Assumir la condició d’operador i mantenidor únic del programari APARCAR. En particular, s’acorda que ni l’Ajuntament de Tarragona ni l’Ajuntament de Salou ni els seus ens instrumentals podran interoperar directament o indirectament amb el programari sense el consentiment exprés de l’Ajuntament de Reus.

L’Ajuntament de Tarragona i l’Ajuntament de Salou assumeixen les obligacions següents:

* Comunicar, amb una antelació mínima de 7 dies, qualsevol modificació que impliqui l’actualització dels paràmetres per al correcte funcionament de l’aplicació.
* Proporcionar en el termini de 15 dies la informació relativa a l’aplicació que l’Ajuntament de Reus sol·liciti.
* Assumir el cost econòmic de l’adaptació del programari, tant l’inicial com els successius, per tal que sigui plenament operatiu a la seva ciutat, en els termes previstos a la clàusula següent.

**Quarta. Utilització, despeses i finançament.**

L’Ajuntament de Tarragona i l’Ajuntament de Salou assumiran, pel seu compte i càrrec, l’adaptació de l’aplicació i del sistema APARCAR a les especificitats del seu municipi, que excedeixin dels requeriments inicials establerts per la ciutat de Reus.

El sistema de cobrament i de distribució dels pagaments que s'efectuïn pels usuaris des de l’aplicació APARCAR serà acordat entre les parts, de conformitat amb els criteris que Reus Mobilitat i Serveis SA determini en cada moment en funció de la millor adaptació al programari i de l’optimització en el funcionament de l’aplicació.

**Cinquena. Comissió d’Avaluació i Seguiment**

Per a l’adequat seguiment del desenvolupament i la implantació d’aquesta aplicació, les parts constitueixen una Comissió d’Avaluació i Seguiment, que estarà formada per dos membres designats pels respectius ajuntaments, sense perjudici que hi puguin assistir altres persones a petició de la Comissió en funció dels temes a tractar.

Les seves funcions seran, amb caràcter no exhaustiu, les següents:

1. Verificar el correcte funcionament del sistema.
2. Avaluar propostes de canvi o de millora.
3. Resoldre les qüestions litigioses en els termes previstos en la clàusula novena.

La Comissió es reunirà com a mínim una vegada l’any per efectuar la valoració del funcionament de l’aplicació l’any anterior i sempre que alguna de les parts ho cregui necessari.

Sense perjudici de les facultats d’aquesta Comissió, cada ajuntament designarà un representant per a la resolució de les incidències ordinàries. A aquest efecte, les parts es notificaran el contacte de la persona designada i el mecanisme de comunicació més adient (adreça electrònica, telèfon, etc.).

**Sisena. Protecció de dades personals.**

Les parts es comprometen al compliment estricte de l’establert en el Reglament (UE) 2016/679 General de Protecció de Dades, a la Llei orgànica 3/2018, de 5 de desembre, de protecció de dades personals i garantia dels drets digitals i a la resta de normativa de protecció de dades.

**Setena. Vigència del present conveni.**

Aquest conveni és vigent des de la data de la seva signatura i tindrà una durada d’ 1 any. No obstant això, podrà ser objecte de pròrroga expressa per anualitats, acordada amb caràcter previ a la finalització de la seva vigència o de les pròrrogues successives.

A la finalització del present conveni, les parts es comprometen a restituir-se els elements i la informació que correspongui, sense perjudici que es pugui facilitar l’ús de l’aplicació mòbil a l’Ajuntament de Tarragona o a l’Ajuntament de Salou mitjançant la formalització del negoci jurídic que s’estimi més adient.

Aquest conveni es resoldrà per denúncia de qualsevol de les parts en el moment que la Diputació de Tarragona, la de Barcelona i l’Ajuntament de Reus hagin implementat l’aplicació per a la seva utilització en l’àmbit del conveni marc de referència i l’Ajuntament de Tarragona i l’Ajuntament de Salou puguin adherir-se al mateix.

**Vuitena. Resolució anticipada.**

Sense perjudici de l’establert a la clàusula anterior, el present conveni podrà ser objecte de resolució anticipada en els supòsits següents:

1. Per mutu acord de les parts signants.
2. La voluntat de qualsevol de les parts de resoldre el conveni, que s’haurà de comunicar amb una antelació mínima de tres mesos a la data que es pretén la seva finalització. Amb caràcter previ a la resolució, s’ha de procedir a liquidar les obligacions pendents.
3. L’incompliment, per alguna de les parts, de les obligacions essencials d’aquest conveni. En aquest cas, la part afectada per l’incompliment podrà exigir a l’altra part que ajusti la seva actuació a les clàusules del conveni o, alternativament, la resolució de l’acord.
4. La impossibilitat sobrevinguda, legal o material, de donar compliment als pactes.

**Novena. Resolució de conflictes.**

En cas de discrepàncies en l’execució o la interpretació d’aquest conveni, les parts es comprometen a resoldre-les per mitjà dels principis de col·laboració i bona fe administrativa, en el marc de les atribucions atorgades a la Comissió d’Avaluació i Seguiment. Això sense perjudici de la competència del Tribunal Superior de Justícia de Catalunya per resoldre els litigis en matèria de convenis administratius, en els termes establerts a l’article 10.1.g) de la Llei 29/1998, de 13 de juliol, reguladora de la jurisdicció contenciosa administrativa.